Okresná prokuratúra Nové Zámky 
F. Rákocziho 15, 940 44 Nové Zámky 1

Sp. zn. : 2 Pv 349/12/4404	Nové Zámky, 17.2.2015
EEČ : 2-33-17-2015

U Z N E S E N I E

Trestná vec:	obvinený XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 7.11.2013, spisová značka 2 Pv 349/12/4404, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Ako poskytovateľ zdravotnej starostlivosti vo fyziatrickej ambulancii so sídlom XXXXX, Nové Zámky, v období od 01.01.2010 do 31.12.2010 pri poskytovaní zdravotnej starostlivosti úmyselne vykazoval spoločnosti XXXXX zdravotná poisťovňa, a.s. zdravotné výkony, vyšetrenia a zákroky, ktoré nikdy neurobil alebo ich urobil v inom rozsahu, pričom fiktívne zdravotné výkony, ktoré neboli vykázané pravdivo, mu zdravotná poisťovňa postupne uhradila, čím spôsobil poškodenej spoločnosti XXXXX poisťovňa, a.s., so sídlom XXXXX, XXXXX, IČO XXXXX, škodu vo výške 412,10 EUR.

Uznesením prokurátora Okresnej prokuratúry XXXXX zo dňa 7.11.2013, spisová značka 2 Pv 349/12/4404, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Po vykonanom skrátenom vyšetrovaní uznesením prokurátorky Okresnej prokuratúry XXXXX spisovej značky 2 Pv 349/12 zo dňa 07.11.2013, ktoré nadobudlo právoplatnosť dňa 02.12.2013, bolo podľa § 216 odsek 1 Trestného poriadku podmienečne zastavené trestné stíhanie proti obvinenému XXXXX pre prečin podvodu podľa § 221 odsek 1 Trestného zákona, ktorého sa dopustil na tom skutkovom základe, že ako poskytovateľ zdravotnej starostlivosti vo fyziatrickej ambulancii so sídlom XXXXX, Nové Zámky, v období od 01.01.2010 do 31.12.2010 pri poskytovaní zdravotnej starostlivosti úmyselne vykazoval spoločnosti Dôvera zdravotná poisťovňa, a.s. zdravotné výkony, vyšetrenia a zákroky, ktoré nikdy neurobil alebo ich urobil v inom rozsahu, pričom fiktívne zdravotné výkony, ktoré neboli vykázané pravdivo, mu zdravotná poisťovňa postupne uhradila, čím spôsobil poškodenej spoločnosti XXXXX zdravotná poisťovňa, a.s., so sídlom XXXXX XXXXX, IČO XXXXX, škodu vo výške 412,10 EUR.
Podľa § 216 odsek 2 Trestného poriadku bola obvinenému určená skúšobná doba v trvaní 1 (jeden) rok, ktorá začala plynúť od právoplatnosti uznesenia o podmienečnom zastavení trestného stíhania, ktoré nadobudlo právoplatnosť dňa 02.12.2013.
Skúšobná doba obvinenému uplynula dňa 02.12.2014.
Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
Po uplynutí skúšobnej doby podmienečného zastavenia trestného stíhania boli vyžiadané listinné doklady za účelom zistenia, či obvinený XXXXX, splnil všetky zákonné podmienky na osvedčenie sa.  
Z vyžiadaných listinných dokladov vyplýva, že obvinený XXXXX sa v skúšobnej dobe podmienečného zastavenia trestného stíhania nedopustil žiadnej trestnej činnosti. V odpise registra trestov nemá žiadny nový záznam. Za obdobie plynutia skúšobnej doby nemá obvinený nový záznam ani v Ústrednej evidencii priestupkov Ministerstva vnútra Slovenskej republiky. Zo správy o povesti mesta XXXXX zo dňa 23.01.2015 nevyplývajú negatívne poznatky ohľadom života obvineného. Pri podmienečnom zastavení trestného stíhania neboli obvinenému uložené žiadne povinnosti a obmedzenia.
Vychádzajúc z uvedeného je potrebné prijať záver, že obvinený splnil všetky zákonné podmienky na postup podľa § 217 odsek 1 Trestného poriadku, a preto som rozhodla, že sa v skúšobnej dobe podmienečného zastavenia trestného stíhania osvedčil.               

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Szücsová
prokurátorka